Kunagise Jäneda mõisa härrastemaja 2007. aastal
Droonivideo Jäneda mõisast ja pargist 2021. aasta juulis
Härrastemaja lõunakülg
**Jäneda mõis** (saksa keeles *Jendel*) oli rüütlimõis Ambla kihelkonnas Järvamaal. Praegu jääb kunagise mõisa hoone Lääne-Viru maakonda Tapa valda.

Härrastemaja idakülg 2013. aastal

Ajalugu
-------

Esimesed kirjalikud teated Jänedast on 1353. aastast, mil Tallinna piiskop omandas Liivimaa ordu käest sealsed maavaldused.
Esimest korda on mõisat mainitud 1510. aastal. Mõis on mitu korda omanikku vahetanud: see on olnud seotud Taubede, Fersenite, Maydellide, Baggehufwudtide, Löwensternide jt aadliperekondadega. Mõis on kuulunud paljudele baltisaksa suguvõsadele, kellest viimased olid von Benckendorffid. Nende ehitatud ongi praeguseni säilinud mõisa peahoone ning abi- ja kõrvalhooned. Jäneda mõisa suvitusmõis oli Kallijärve mõis.

Pärast Jäneda mõisa rüüstamist 1919. aasta alguses asus Johann Ulrich Nathanael von Benckendorff koos oma lastega elama Kallijärve jahilossi. 1919. aastal 10. oktoobril võttis Eesti Asutav Kogu vastu maaseaduse, mille alusel sundvõõrandati 1065 mõisat, samuti ka tööstusettevõtteid. Pärast Eesti iseseisvumist võeti ära ka Jäneda mõis, mõisamaad ja muud majandushooned. Need läksid Eesti Põllumeeste Keskseltsile.

Kultuurilukku on läinud Jäneda viimane mõisaproua Maria Zakrevskaja-Benckendorff-Budberg, kelle elu oli täis seiklusi ja lähedasi suhteid selliste kuulsate meestega nagu R. B. Lockhard, M. Gorki ja H. G. Wells jt, mis on heaks materjaliks olnud nii kirjanikele kui ka filmitegijatele. 1934. aasta suvel viibis Jänedal kirjanik H. G. Wells, kus ta lõpetas oma memuaaride kolmanda köite.

Mõisakompleks
-------------

Mõisasüdant hakati välja ehitama suuremas osas 19. sajandi lõpul, Aleksander Gustav Konstantin von Benckendorffi (1846–1910) ajal. Enamik kõrvalhooneid on ehitatud maakivist. Friedrich Ferdinand Modi juhtimisel ehitati Jäneda mõisa mõisasüdamest Piibe maanteele suunduva tee äärde kõrge telliskorstnaga kahekorruseline Jäneda mõisa viinavabrik (1888–1890). Viinavabriku seob teiste majandushoonetega tervikansambliks ühtne kujunduslaad, mis põhineb lõhutud raudkivi ja punase tellise dekoratiivsel kasutusel. Viimasena ehitati 1915. aastal esinduslik lossilaadne Jäneda mõisa härrastemaja, kümmekond aastat varem maha põlenud historitsistliku puithoone asemele. 1902. aastal pärast suurt tulekahju Jäneda keskuses sai kannatada päris palju hooneid, kaasaarvatud tolleaegne mõisahoone (tol ajal puithoone). 1970. aastatel lisati sellele mahukas Jäneda Sovhoostehnikumi juurdeehitis.

Jäneda mõisa park
Peahoone tagant voolab läbi Jänijõgi, mis on mõisa kohal paisutatud. Mõisa kohal suubub Jänijõkke paremalt väike Allikoja, mis Jäneda mõisapargis on paisutatud paistiigiks, mida näeb Jänedal Piibe maantee ääres.

1921. aastal toodi Tallinnast Jänedale Eesti vanim põllumajanduslik keskeriõppeasutus – Põhja-Eesti Põllutöökeskkool. Eesti NSV ajal tegutses mõisahoonetes 1964–1991 Jäneda Sovhoostehnikum. Kogu Jäneda areng 20. sajandil on seotud põllumeeste kooliga. Seal on õppinud ja õpetanud paljud tuntud inimesed, näiteks kirjanikud Sophia Vardi, Veera Saar, ühiskonnategelased Jaan Raamot, Tõnis Kint, Kaarel Liidak, August Miljan, Harald Männik, Arnold Rüütel jpt.

82 tegutsemisaasta jooksul on kool ette valmistanud 2308 agronoomi (1918–2000), 51 piiritusemeistrit (1933–1943) ja 298 maastikukujundajat (1981–1999). Kool lõpetas tegevuse 2000. aastal. Tänapäeval töötab endises koolihoones Maamajanduse Infokeskus, seal asub ka maaettevõtjaile tuntud projekteerimisfirma Agorek OÜ ning Jäneda Raamatupidamise ja Nõuandebüroo, samuti MTÜ Abiks Põllumehele, mis on ainus taasiseseisvumise algusest peale järjepidevalt tegutsenud põllumajanduslik nõuandeteenistus Eestis.

Asula, mõisa ja kooli ajaloost saab põhjaliku ülevaate Jäneda muuseumis. Lossi tornis asub muusika-tähetorn, mis on helilooja Urmas Sisaski töö- ja kontserdiruum ning astronoomiliste vaatluste läbiviimise koht. 

Jäneda mõisakompleksis tegutsevad ka konverentsikeskus ja külalistemaja ning söögikohana Musta Täku tall.

* Härrastemaja tornHärrastemaja torn
* Härrastemaja tornHärrastemaja torn
* HärrastemajaHärrastemaja
* ViinavabrikViinavabrik
* SepikodaSepikoda
* Jäneda mõisa tall, vaade Jäneda AllikajärveltJäneda mõisa tall, vaade Jäneda Allikajärvelt
* Jäneda mõisa tõllakuurJäneda mõisa tõllakuur
* Jäneda mõisa härjatallJäneda mõisa härjatall
* HärjatallHärjatall
* Tõllakuur ja härjatallTõllakuur ja härjatall
* ValitsejamajaValitsejamaja
* AitAit
* KaalukodaKaalukoda
* PuutöökodaPuutöökoda
* TurbiinihooneTurbiinihoone
* Jäneda mõisa vesiveskiJäneda mõisa vesiveski

|  |  |
| --- | --- |
|  | Pildid, videod ja helifailid Commonsis: **Jäneda mõis** |

Vaata ka
--------

* Kallijärve mõis, Kalijärve kaldal, Jäneda-Kalijärve mnt lähedal, Jäneda külas. Kallijärve mõis oli Jäneda mõisa suvitusmõis

.

Viited
------

1. ↑  Jäneda mõisa viinavabrik kultuurimälestiste riiklikus registris (vaadatud 24.10.2021)
2. ↑  Jäneda mõisa peahoone kultuurimälestiste riiklikus registris (vaadatud 24.10.2021)
3. ↑  Kaitsealune ala või üksikobjekt: Jäneda mõisa park (KLO1200416), eelis.ee (vaadatud 10.07.2022)
4. ↑  Jäneda mõisa park kultuurimälestiste riiklikus registris (vaadatud 24.10.2021)
5. ↑  Jäneda mõisa sepikoda kultuurimälestiste riiklikus registris (vaadatud 24.10.2021)
6. ↑  Jäneda mõisa tall kultuurimälestiste riiklikus registris (vaadatud 24.10.2021)
7. ↑  Jäneda mõisa tõllakuur kultuurimälestiste riiklikus registris (vaadatud 24.10.2021)
8. ↑  Jäneda mõisa härjatall 1 kultuurimälestiste riiklikus registris (vaadatud 24.10.2021)
9. ↑  Jäneda mõisa härjatall 2 kultuurimälestiste riiklikus registris (vaadatud 24.10.2021)
10. ↑  Jäneda mõisa valitsejamaja kultuurimälestiste riiklikus registris (vaadatud 24.10.2021)
11. ↑  Jäneda mõisa ait kultuurimälestiste riiklikus registris (vaadatud 24.10.2021)
12. ↑  Jäneda mõisa kaalukoda kultuurimälestiste riiklikus registris (vaadatud 24.10.2021)
13. ↑  Jäneda mõisa puutöökoda kultuurimälestiste riiklikus registris (vaadatud 24.10.2021)
14. ↑  Jäneda mõisa turbiinihoone kultuurimälestiste riiklikus registris (vaadatud 24.10.2021)
15. ↑  Jäneda mõisa vesiveski kultuurimälestiste riiklikus registris (vaadatud 24.10.2021)
16. ↑  Julia Koppel-Kase, Kallijärve mõisahoone. Kallijärve, Jäneda küla, Tapa vald, Lääne-Viru maakond, EESTI KUNSTIAKADEEMIA Kunstikultuuri teaduskond Muinsuskaitse ja konserveerimise osakond, 2020/2021 õppeaasta, Arhitektuuri konserveerimise ja restaureerimise täiendkoolituse lõputöö, Tallinn 2021

Välislingid
-----------

* Jäneda mõis Rahvusarhiivi Eesti ala mõisate registris
* OÜ Jäneda Mõisa koduleht
* Jäneda mõis Eesti Mõisaportaalis

Ambla kirik
Ambla kihelkond

**Kirik**: Ambla  

**Mõisad**: Aru mõis | Jootme mõis | Jäneda mõis | Järvajõe mõis | Kaarli mõis  | Kalle mõis | Karkuse mõis | Koigi mõis | Kukevere mõis | Kurge mõis | Kuru mõis | Käravete mõis | Lehtmetsa mõis | Lehtse mõis | Linnape mõis | Moe mõis | Nõmmküla mõis | Pruuna mõis | Prümli mõis | Põriki mõis | Raka mõis | Roosna mõis | Rägavere mõis | Räsna mõis | Saiakopli mõis | Tamsalu mõis | Tapa mõis | Trilli mõis | Uudeküla mõis